**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  3 – 3 – 2025

 **ΑΜΑΡΟΥΣΙΟΥ Αρ. Πρ.:** 61

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**ΨΗΦΙΣΜΑ ΑΛΛΗΛΕΓΓΥΗΣ**

**στους συλληφθέντες της 28 – 2 – 2025 επειδή ανάρτησαν πανό διαμαρτυρίας στα γραφεία της Hellenic Train**

Το πρωί της μεγαλειώδους πανεργατικής απεργίας της 28ης Φεβρουαρίου 2025 και των τεράστιων παλλαϊκών συλλαλητηρίων, 24 μέλη της πολιτικής οργάνωσης – συλλογικότητας Ρουβίκωνας, διαμαρτυρόμενα συμβολικά για το έγκλημα των Τεμπών, κρέμασαν ένα πανό που έγραφε τη λέξη «Δολοφόνοι» και «Μέχρι Τέλους» από την ταράτσα του κτιρίου της Hellenic Train. Πολύ σύντομα τεράστιες αστυνομικές δυνάμεις κατέφτασαν στην ήδη αποκλεισμένη περιοχή των γραφείων της Hellenic train. Εισέβαλαν στα γραφεία της εταιρείας σπάζοντας πόρτες με πολιορκητικό κριό, ανέβηκαν στην ταράτσα και προσήγαγαν τα μέλη του Ρουβίκωνα.

Η Hellenic Train, η γνωστή εταιρεία που φέρει τεράστιες ευθύνες για το έγκλημα στα Τέμπη μήνυσε τα μέλη του Ρουβίκωνα για το πλημμέλημα της "διατάραξης οικιακής ειρήνης". Η συγκεκριμένη εταιρεία επιδεικνύει τεράστιο θράσος απέναντι στην κοινωνία που σύσσωμη έχει ξεσηκωθεί και στέκεται δίπλα στους συγγενείς των 57 χαμένων παιδιών.

 Η δίκη των 25 μελών του Ρουβίκωνα που συνελήφθησαν στη μεγαλειώδη απεργιακή συγκέντρωση της Παρασκευής 28 – 2 – 2025 για την παρέμβαση στα γραφεία της Hellenic Train αναβλήθηκε για την Τρίτη 4 – 3 – 2025. Η κατηγορία είναι πλημμεληματικού χαρακτήρα και η συνήθης πρακτική είναι οι κατηγορούμενοι να αφήνονται ελεύθεροι μέχρι την εκδίκαση. Ωστόσο σε μια πρωτοφανή επίδειξη αυθαιρεσίας, αποφασίστηκε να κρατηθούν στη φυλακή μέχρι την Τρίτη 4 – 3 – 2025, αποκαλύπτοντας για μία ακόμα φορά την εναρμονισμένη δράση του κεφαλαίου με την κρατική κατασταλτική πολιτική.

Το Δ. Σ. του Συλλόγου Εκπ/κών Π. Ε. Αμαρουσίου εκφράζει την αγανάκτησή του γι’ αυτή την εξέλιξη καθώς και την αλληλεγγύη μας στα μέλη του Ρουβίκωνα, απαιτώντας το ελάχιστο από την εταιρεία που έτσι κι αλλιώς έχει καταφέρει να καταγραφεί στη σύγχρονη ιστορία της χώρας μας με μαύρα γράμματα: να αποσυρθεί η κατηγορία.

**Η αλληλεγγύη είναι η απάντησή μας στην κρατική καταστολή**

